C 310/6
DA
Den Europæiske Unions Tidende
16.8.2022
28.
EU fortsatte med at støtte det globale initiativ til bekæmpelse af nuklear terrorisme (GICNT) og dets mission om at styrke den globale kapacitet til at forebygge, afdække og reagere på nuklear terrorisme.
EU og dets medlemsstater er aktivt involverede i arbejdet i GICNT på alle områder: nuklear detektion, nuklear kriminalteknik samt reaktion og risikobegrænsning.
29.
EU undertegnede i 2013 praktiske ordninger med IAEA om samarbejde om tekniske spørgsmål vedrørende nuklear sikkerhed, bl.a. med det formål at øge koordineringen af uddannelses- og kapacitetsopbygningsaktiviteter med henblik på at fremme og gennemføre bæredygtig praksis inden for nuklear sikkerhedskultur.
30.
EU's uddannelsescenter for nuklear sikkerhed (EUSECTRA) med henblik på afsløring og imødegåelse af ulovlige handlinger, der omfatter nukleare og andre radioaktive materialer, har siden 2013 været fuldt operationelt til gavn for EU's medlemsstater og partnerlande, heriblandt en række medlemmer af det globale initiativ til bekæmpelse af nuklear terrorisme.
Centret drives af JRC i dets faciliteter i Karlsruhe (Tyskland) og Ispra (Italien) i tæt samarbejde med andre internationale initiativer, som støttes af IAEA og flere af partnerlandene i det globale initiativ til bekæmpelse af nuklear terrorisme.
Centret anvendes også til praktiske øvelser, navnlig vedrørende bekæmpelse af smugling af nukleart materiale.
EUSECTRA er aktivt med hensyn til at imødekomme uddannelsesbehovene i EU's medlemsstater og blandt EU's partnere, herunder gennem koordinerede kurser for medlemsstaternes delegerede på told- og retshåndhævel­ sesområdet, der allerede er gennemført og planlagt for 2019-2022 (i direkte samarbejde med Europa-Kommissionens GD HOME og GD TAXUD).
EUSECTRA styrker den infrastruktur, der anvendes til at gennemføre kurser, udvikler virtuelle læringsværktøjer og foretager en vurdering af udstyrets ydeevne efter anmodning fra EU's medlemsstater.
Pandemien har begrænset antallet af kurser med fysisk tilstedeværelse.
Der er udviklet en hybrid tilgang ved hjælp af moderne midler med fokus på feltøvelser med fjernanvendelse af instrumenter og konkret anvendelse af nukleare og radioaktive materialer for at fortsætte indsatsen mod kemiske, biologiske, radiologiske og nukleare (CBRN) trusler og nuklear terrorisme.
31.
Europa-Kommissionen og EU's medlemsstater fortsatte deres nukleare kriminaltekniske aktiviteter vedrørende karakterisering af beslaglagt nukleart materiale ved hjælp af en avanceret nuklear kriminalteknisk kapacitet på JRC i Karlsruhe, Tyskland.
32.
JRC og ESARDA gav et væsentligt input til bogen »Nuclear Non-proliferation and Arms Control Verification — Innovative Systems Concepts«, der blev udgivet i 2020.
33.
Europa-Kommissionen fortsatte med at opbygge EU-medlemsstaternes kapacitet til at afprøve og evaluere ydeevnen for udstyr, der anvendes til at afsløre ulovlig handel med nukleare og radioaktive materialer, gennem sit ITRAP+10 Phase II-program, som har ført til yderligere harmonisering og standardisering og bidraget væsentligt til internationale standarder.
34.
Europa-Kommissionen spiller fortsat en vigtig rolle i grænseovervågningsgruppen for nuklear sikkerhed.
Den er medformand for både grænseovervågningsgruppen og dens to undergrupper om detektionsteknologier og kapacitetsopbygning.
35.
Europa-Kommissionen fortsatte forskningen i udvikling af en ny ikkedestruktiv analyseteknik, nemlig forsinket gammastrålespektrometri til verifikation af nukleart materiales signatur, i samarbejde med IAEA.
En fælles aktion under støtteprogrammet blev forelagt for IAEA.
36.
Europa-Kommissionens GD TAXUD iværksatte i 2020 med støtte fra JRC og EUSECTRA et interaktivt e-læringspro­ gram for at støtte toldere i at lære om radioaktiv og nuklear grænsekontrol.
Grundmodulet viser tolderes vigtige rolle med hensyn til at afsløre nukleare og radioaktive materialer ved at gøre dem opmærksomme på risici og trusler og omfatter en grundlæggende indføring i relevante materialer, udstyr og processer.
Det avancerede modul kommer nærmere ind på de samme emner.
Begge kurser omfatter realistiske scenarier, der involverer søhavne, lufthavne, jernbaner og landgrænser, hvor kursisterne kan teste deres beslutningstagning.
Samarbejdet mellem GD TAXUD og JRC har skabt større synergi mellem medlemsstaternes toldmyndigheder.
Kurserne på EUSECTRA-centret vil fungere som platform for nationale eksperters udveksling af bedste praksis for nuklear sikkerhed inden for grænsebeskyttelse og dermed bidrage til udvikling af harmoniserede procedurer.
Dette er et led i en indsats for i fællesskab at bekæmpe ulovlig handel med nukleare materialer og for at lette handelen gennem toldkontrolsteder.
I sidste ende er målet at forhindre enkeltpersoner i at få adgang til skadelige materialer ved at fremme en fælles nuklear sikkerhedskultur.